DA wil ook hof toe oor Tuinroete-strandeArgieffoto (Foto: falco/Pixabay) Die Demokratiese Alliansie het pres. Cyril Ramaphosa en die minister van samewerkende regering en tradisionele sake, Nkosazana Dlamini-Zuma, skriftelik versoek om die besluit te regverdig waarom strande in die Tuinroete-distrik vir die feesgety gesluit is. John Steenhuisen, leier van die DA, het gesê die president het Woensdag tot 17:00 kans om te reageer, anders sal die party die hof nader vir dringende verligting. “Premier Alan Winde het die nasionale regering al herhaaldelik daarop gewys dat strande in die Wes-Kaap nie ŉ beduidende bedreiging inhou vir oordrag van Covid-19 nie. Die provinsiale regering het verskeie brandpunt-planne ingedien wat wys dat die Wes-Kaap voldoende voorberei is om die seisoenale invloei van toeriste te hanteer,” het Steenhuisen bygevoeg. Die DA en sy regerings in die Wes-Kaapse kusdorp-munisipaliteite het ook baklei teen die sluiting van strande tydens die feesgety. “Só regulasie is nie gebaseer op die wetenskaplike raad van mediese kenners nie en is onmoontlik om toe te pas,” het hy bygevoeg. “Dit sal ook die finale spyker in die doodskis wees vir die Tuinroete se kus-ekonomieë wat op die randjie van ineenstorting staan.” Steenhuisen sê dit was van die begin af duidelik dat die Wes-Kaap nie strande wou sluit nie, en dit was ook nie nodig vir die provinsie nie. “Die nasionale regering het dié versoeke blatant geïgnoreer en onderskat die bekwaamheid van die Wes-Kaapse regering, ten koste van die lewens en lewensbestaan van die kusgemeenskappe. “Dit is ook ons mening dat die nasionale regering nie regverdig en konsekwent opgetree het om die regulasies toe te pas nie. Infeksiekoerse tussen die Tuinroete en KwaZulu-Natal, byvoorbeeld, verskil nie van mekaar nie. Terwyl strande egter in KwaZulu-Natal slegs vir ŉ paar dae gesluit word, is daar ŉ onregverdige algehele beperking op die Tuinroete vir die hele feesseisoen.” Steenhuisen meen daar is nie enige regverdige rede waarom strande op enige plek in die Wes-Kaap gesluit moet word nie en die nasionale regering se besluit om die Tuinroete se strande te sluit, is dus irrasioneel. “Alle Wes-Kaapse strande moet oop bly vir die res van die feesgety, soos versoek deur die provinsiale regering. Indien nie, moet die Tuinroete, minstens, dieselfde benadering geniet as KwaZulu-Natal.” Hy sê die inwoners van die Wes-Kaap plaas hul vertroue in die DA om hul regte te beskerm, om in ŉ regverdige en gelyke samelewing te woon en ŉ lewe van vryheid en menswaardigheid na te jaag. “Ons sal hof toe gaan om seker te maak ons voldoen aan dié verbintenis vir ons kiesers en om te waarborg dat daar lank ná die Covid-19-pandemie steeds welvarende kusdorp-ekonomieë in die provinsie sal wees.” Maroela Media het vroeër berig ŉ dringende hofaansoek is intussen Dinsdag namens die Grootbrakrivier-sakeforum, Louis Cook, ’n gastehuiseienaar en voorsitter van die Gastehuisgilde van Mosselbaai, en AfriForum as derde applikant, in die Pretoriase hooggeregshof gebring teen Dlamini-Zuma oor haar besluit om strande in die Tuinroete-distrik, die Oos-Kaap en KwaZulu-Natal te sluit gedurende die feestyd.